钦定古今图书集成/历象汇编/乾象典/第081卷 > 《喜雨赋》元·宗
## 钦定古今图书集成/历象汇编/乾象典/第081卷 > 《喜雨赋》元·宗

“仰重华之齐政，步文命之彝伦。何天道之云远，亦明
征之在人。迄中夏而自春，遘𠍴阳而为亢。云重结而
复解，雨才滴而还障。山祠植珪而不答，田畯倚耒而
惆怅。京兆来奏，音官撰曲。将土龙而矫首，请神巫而
顿足。彼有凭而可举，予何抑而未许？恐岁凶之及人，
宁天谴于我身。”乃洁斋坛𫮃，五精是祠。暴立炎赫，三
“日为期。上帝临我，衷诚不欺。”重泉蒸润，触石吐滋。平
云黯而铺幕，密雨森其散丝。无雷无电，不震不眩；匪
疾匪徐，乍合乍疏。泛草泊树，垂珠点露。过阙入楼，含
烟杂雾。或喷薄而攒集，或淋漓而灌注。乱积水之圆
文，拂微风之斜度。寰海浃而康乐，畎亩欣而相顾。丝
管合兮夜将晓，芙蓉开兮日未暮。原夫雨之为德也，
无小大之异情，无高卑之不平。无华朽之偏润，无臭
薰之隔荣。喜夫雨之今应也，赴一言而不舍，经累辰
而广泻。纳清阴之浮凉，同颢气之飘洒。感作霖于殷
命，讽其滂于周雅。家尚知乎礼节，国有望于丰霸。小
阳台之神人，却大宛之走马。观云行而雨施，吾何事
乎天下。